Inbreker met byl doodgeslaanArgieffoto: SAPD/Facebook Die polisie ondersoek ŉ saak van moord, poging tot moord, huisbraak en diefstal nadat ŉ vermeende rower Sondag tydens ŉ huisroof in Thabong in die Vrystaat met ŉ byl doodgeslaan is. Die rower (31) is Sondag omstreeks 02:30 glo op heter daad betrap toe die eienaars van die huis, onderskeidelik 29 en 25 jaar oud, van elders by hul huis in die N1-uitbreiding van dié nedersetting aangekom het. Volgens kapt. Malebo Khosana, woordvoerder van die polisie, het die inbreker die eienaars glo met ŉ panga aangeval waarna ŉ struweling ontstaan het. Een van die huisbewoners het die inbreker oorrompel en ŉ byl van iewers in die huis in die hande gekry waarna hy die inbreker met die byl oor sy kop gekap het. Khosana vertel dat die rower reeds aan sy beserings beswyk het toe die polisie en nooddienste na die toneel ontbied is. Albei inwoners het snywonde in die aanval opgedoen en is na ŉ hospitaal geneem. Volgens Khosana is dit in dié stadium onduidelik hoe die inbreker toegang tot die huis verkry het. Hy het gesê 5 kg bevrore hoender en maalvleis is op die toneel gevind. Daar word vermoed dat die rower dié vleis uit die huis probeer steel het voordat hy onkant betrap is. Die polisie het ook op die panga en byl op die toneel beslag gelê, het Khosana gesê.